ביולי האחרון התבשרנו על אקזיט ענק ויוצא דופן: חברת האינטרנט הישראלית בתחום הפרסום הדיגיטלי דאטורמה נמכרה לענקית התוכנה סיילספורס בכ-800 מיליון דולר. מדובר באחד האקזיטים הגדולים והמהירים של השנים האחרונות בתחום האינטרנט - דאטורמה נמכרה בתוך שש שנים מאז הקמת החברה, והושקעו בה עד למכירה 50 מיליון דולר בלבד.
החברה בנתה פלטפורמה שמנתחת קמפיינים עבור מפרסמים (Marketing Analytics). התוכנה שפיתחה מבצעת אינטגרציה מהירה של כל המידע שמגיע מאפיקי הפרסום השונים - למשל, פייסבוק, גוגל, סנאפצ'אט או קופונים שנקלטו בקופות המכירה - ומאפשרת למפרסמים לבדוק את ההשפעה של הקמפיינים שלהם על הכנסות החברה.
דאטורמה הוקמה על ידי שני היזמים הישראליים רן שריג ואפי כהן יחד עם היזמת האמריקאית קתרין ריבנט. משקיע ההון סיכון דוד גוסרסקי הוביל את סבב השקעת הצמיחה של החברה מטעם קרן לייטספיד, אחת מהקרנות הגדולות בעמק הסיליקון והמשקיעה הראשונה בסנאפ.
במפגש מיוחד יחברו רן שריג, מייסד משותף ומנכ"ל דאטורמה, ודוד גוסרסקי, שותף בקרן לייטספיד - לשיחה אינטימית על האתגרים ביצירת ערך לסטארט-אפים, והיחסים בין משקיעים ליזמים בתהליך בניית החברה ועד האקזיט. את המפגש תנחה רותי לוי, כתבת ההיי-טק של TheMarker, והוא ייערך במסגרת סדרת מפגשים שמארגן TechNation, מדור ההיי-טק של TheMarker, המפגישה בין יזמים מצליחים והמשקיעים שלהם וחושפת את הסיפורים שמאחורי ההשקעה.
הארוע יתקיים ב-24 באוקטובר ב-Abrahams Hostel בתל אביב. הכניסה חינם אולם מחייבת רישום מראש.